STECได้ดีบาทแข็ง
ซื้อเครื่องจักรลุยโครงการยักษ์งบลงทุน1,000ล้านบาท
22 เม.ย. 2556

ซื้อเครื่องจักรลุยโครงการยักษ์งบลงทุน1,000ล้านบาท
ธุรกิจรับเหมาก่อสร้างได้จังหวะบาทแข็งซื้อเครื่องจักร ลุยงาน 3.6 แสนล้าน STEC 
นายภาคภูมิ ศรีชำนิ กรรมการผู้จัดการ บริษัท ซิโนไทย เอ็นจิเนียริ่ง แอนด์ คอนสตรัคชั่น (STEC) เปิดเผยว่า ปีนี้บริษัทมีแผนชัดเจนที่จะลงทุนซื้อเครื่องจักรใหม่เข้ามาใช้ในการทำงาน ซึ่งคาดว่าจะใช้เงินลงทุนในระดับ 1,000 ล้านบาท โดยในระหว่างวันที่ 1724 เม.ย. ผู้บริหารของบริษัทเดินทางไปดูนิทรรศการเครื่องจักรที่เมืองมิวนิก ประเทศเยอรมนี รวมถึงดูเทคโนโลยีในการก่อสร้างใหม่ของยุโรปเพื่อนำมาใช้ในการก่อสร้าง 
“หลังประชุมผู้ถือหุ้นเสร็จ และผู้ถือหุ้นอนุมัติให้จ่ายปันผลเป็นหุ้นแทนเงินสด และยังจ่ายในอัตราที่น้อยลง เพราะบอกผู้ถือหุ้นว่าบริษัทจะนำเงินไปลงทุนขยายกิจการ ดังนั้นเพื่อให้เกิดประโยชน์เร็วที่สุด บริษัทจึงตัดสินใจในการลงทุนซื้อเครื่องจักรทันที” นายภาคภูมิ กล่าว
นอกจากนี้ การออกไปซื้อเครื่องจักรในช่วงที่ค่าเงินบาทแข็งค่า ก็ทำให้ต้นทุนในการซื้อถูกลงได้เช่นกัน ดังนั้นถือว่าเป็นจังหวะที่ดีที่บริษัทตัดสินใจลงทุน 
นายภาคภูมิ กล่าวว่า บริษัทยังมีแผนในการลงทุนเพื่อก่อสร้างโรงหล่อคอนกรีตในปีนี้ด้วย ซึ่งคาดว่าจะใช้เงินลงทุนประมาณ 1,000 กว่าล้านบาทเช่นกัน ซึ่งคาดว่าจะดำเนินการได้ในปีนี้ หากโรงหล่อคอนกรีตเสร็จคาดว่ากำลังผลิตจะสามารถรองรับการก่อสร้างได้จำนวนมาก หรือสามารถรองรับการก่อสร้างรถไฟฟ้าได้ 34 สายพร้อมกัน
กรรมการผู้จัดการ กล่าวว่า ในส่วนของความคืบหน้าการเซ็นสัญญาก่อสร้างรัฐสภา มูลค่า 2.2 หมื่นล้านบาทนั้น จะเกิดขึ้นในเร็วๆ นี้ และคาดว่าปีนี้จะเป็นปีที่ดีของบริษัทอีกปีหนึ่ง
อย่างไรก็ตาม ในการจัดนิทรรศการเครื่องจักรครั้งนี้มีผู้ประกอบการไทยหลายรายที่เดินทางไปดูเครื่องจักร เช่น บริษัท โอบายาชิ บริษัท ซินเท็ค คอนสตรัคชั่น (SYNTEC) เป็นต้น
นายเทิดศักดิ์ ทวีธีระธรรม ผู้อำนวยการอาวุโส บล.เอเซีย พลัส กล่าวว่า หากดูงานในมือของผู้รับเหมาก่อสร้างทั้งหมด 10 รายหลักในตลาดตอนนี้ที่มีอยู่กว่า 3.6 แสนล้านบาท การที่บริษัทรับเหมาก่อสร้างมีแนวคิดที่จะซื้อเครื่องจักรมาใช้ในการทำงาน ก็ถือว่าเป็นการลงทุนที่ถูกจังหวะ เพราะนอกจากค่าเงินบาทที่แข็งค่าจะเป็นโอกาสแล้ว งานในมือระดับนี้หากไม่มีเครื่องจักรเข้ามาช่วยในการทำงานก็อาจทำให้มีปัญหาได้ เพราะหากอาศัยเพียงแรงงานคนอาจไม่พอ และขณะนี้ตลาดก็มีปัญหาในเรื่องของการขาดแรงงาน
ด้าน บล.ดีบีเอส วิคเคอร์ส ให้น้ำหนักการลงทุนหุ้นวัสดุก่อสร้าง รับเหมาก่อสร้าง ที่พักอาศัย สื่อสาร และขนส่งมากกว่าตลาด เนื่องจากการเติบโตของกำไรแข็งแกร่ง และได้รับประโยชน์จากการบริโภคและการลงทุนของไทยที่ขยายตัวต่อเนื่องในระยะกลางยาว และแนะนำ STEC
อย่างไรก็ตาม ก่อนหน้านี้บริษัท ซีฟโก้ (SEAFCO) ประกาศซื้อรถเครนเพิ่มเพื่อนำมาประกอบเสาเข็มเจาะ โดยใช้จังหวะในช่วงค่าเงินบาทแข็งค่าจะทำให้ต้นทุนถูกลง